Store dele af Aarhus Rutebilstation afspærret natten til onsdag

Aarhus Kommune Teknik og Miljø har tirsdag aften meddelt Midttrafik, at der er risiko for kollaps af betondækket på Aarhus Rutebilstation. Aarhus Kommune har derfor givet et påbud om omgående rømning af store dele af Aarhus Rutebilstation.

Det er rådgivningsfirmaet Orbicon, som for Aarhus Kommune, har lavet en risikovurdering af rutebilstationens betondæk over p-kælderen. Orbicons konklusion er, at det ikke er forsvarligt at benytte arealerne, hverken nedenunder eller ovenover, da risikoen for et kollaps af betondækket ikke kan udelukkes.